《万杉寺五爪樟歌》
清代·罗运崃

人间那得生奇树，五爪横抓天地数。冰霜屡劫坚多心，呼吸阴阳非鬼护。

同根异干苍龙拿，繁枝相接无槎枒。雄姿顾自伍凡木，荒山丛立鹓鸾嗟。

霜皮秋暗沈颜色，本性虚含岂天贼。犯雪常贞松柏操，凝烟坐待藤萝匝。

叶落旁惊一爪枯，大年同尽悲薪樗。百形浇溉资灵液，纤条不注非吾躯。

四爪峥嵘尚凝绿，但恨直上无拳曲。讵为逃刑忌斧斤，道在鸿濛鸡卵伏。

作者简介：罗运崃，字达衡，宁武人。举人，官湖北知县。